10. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ  ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Γ4β/1570 της 27 Ιουν./14 Ιουλ. 1977   (ΦΕΚ Β΄ 672)  Περί επεκτάσεως προγράμματος οικονομικής ενισχύσεως τυφλών δικηγόρων και σ’ άλλους τυφλούς επιστήμονες.  Έχοντας υπόψη: 1.Τις διατάξεις του Α.Ν. 421/1937 «περί διαθέσεως εσόδων τινών υπέρ της Κοινωνικής Προνοίας». 2.Την ανάγκη επεκτάσεως του προγράμματος οικονομικής ενισχύσεως τυφλών δικηγόρων και σε άλλους τυφλούς επιστήμονες για την αντιμετώπιση ειδικών αναγκών που δημιουργούνται από την τυφλότητά τους όταν ασκούν ως επάγγελμα την ειδική γνώση τους, αποφασίζουμε: 1.Εγκρίνουμε την χορήγηση μηνιαίας οικονομικής ενισχύσεως από την πρώτη Μαρτίου 1977 βάσει των πιο κάτω καθοριζομένων προϋποθέσεων και όρων στους τυφλούς επιστήμονες της Χώρας εξαιρέσει των τυφλών δικηγόρων και ασκουμένων δικηγόρων. Α΄/ Δικαιούμενοι αρωγής και προϋποθέσεις χορηγήσεως αυτής. 2.Την χορηγουμένη οικονομική ενίσχυση δικαιούνται οι κάτοχοι πτυχίου Ανώτατης Σχολής της ημεδαπής, ή ισοτίμου της αλλοδαπής, εφ’ όσον: α)στερούνται παντελώς της αντιλήψεως του φωτός, ή έχουν οπτική οξύτητα λιγότερη από το 1/25 της φυσιολογικής, β)ασκούν ως επάγγελμα την ειδική γνώση τους και γ)είναι γραμμένοι στα τηρούμενα από τις Δ/νσεις ή Τμήματα Κοιν. Υπηρεσιών των Νομαρχιών και των Διαμερισμάτων της Νομαρχίας Αττικής Γενικά Μητρώα Τυφλών. Β΄/Καταβολή επιδόματος. 3.Ορίζουμε ότι η οικονομική ενίσχυση αυτών που αναγνωρίζονται δικαιούχοι δίνεται στον ίδιο τον τυφλό επιστήμονα. Γ΄/Ποσό, οικονομικής ενισχύσεως και σκοπός χορηγήσεώς της. 4.Το ποσό της εγκρινομένης οικονομικής ενισχύσεως καθορίζεται σε δραχμές τρεις χιλιάδες πεντακόσιες (3.500) το μήνα για καθένα τυφλό επιστήμονα. 5.Η πιο πάνω οικονομική ενίσχυση χορηγείται στον καθένα τυφλό επιστήμονα για την αντιμετώπιση των προσθέτων εξόδων που δημιουργούνται από την τυφλότητα κατά την άσκηση της ειδικής γνώσης ως βιοποριστικού επαγγέλματος. Δ΄/Απαιτούμενα δικαιολογητικά: 6.Για την αναγνώριση τυφλού επιστήμονα ως δικαιούχου οικονομικής ενισχύσεως πρέπει να υποβληθούν στη Διεύθυνση ή Τμήμα Κοιν. Υπηρεσιών της αρμοδίας Νομαρχίας τα εξής δικαιολογητικά: α)Αίτηση του τυφλού επιστήμονα ή άλλου προσώπου σύμφωνα με το νόμο, στο σώμα της οποίας θα βεβαιώνεται από την αρμοδία Υπηρεσία η εγγραφή του στο τηρούμενο απ’ αυτή Γενικό Μητρώο Τυφλών. β)Πτυχίο ή πιστοποιητικό αποφοιτήσεως της Ανωτάτης Σχολής. γ)Υπεύθυνη δήλωση βάσει του Ν. 105/1969 στην οποία να δηλώνει ο τυφλός επιστήμονας ότι δεν ασκεί άλλο επάγγελμα. Με την παρ. 4 της 91884/1215/2-9 Σεπτ. 1981 (ΦΕΚ Β΄ 525) (κατωτ. αριθ. 21) ορίστηκε ότι: Η οικονομική ενίσχυση σε όλες, τις κατηγορίες δίνεται ανεξάρτητα εάν ο δικαιούχος τυφλός εργάζεται ή όχι. δ)Βεβαίωση του εργοδότη, με την οποία να βεβαιώνει ότι απασχολεί τον τυφλόν ως πτυχιούχο Ανώτατης Σχολής.  Η βεβαίωση αυτή θα ανανεώνεται κάθε χρόνο. 7.Με την υποβολή των προαναφερομένων δικαιολογητικών συντάσσεται έκθεση από την κοινωνική λειτουργό ή ελλείψει αυτής, από τον αρμόδιο υπάλληλο της υπηρεσίας, για την κοινωνική και οικονομική κατάσταση του τυφλού της πιο πάνω κατηγορίας, στην οποία επιπροσθέτως θα αναφέρεται και η ανάγκη οικονομικής ενισχύσεως του, λόγω της αδυναμίας του να αντιμετωπίσει τις ειδικές ανάγκες που δημιουργεί η τυφλότητά του κατά την άσκηση του επαγγέλματός του, οι οποίες έχουν ως αποτέλεσμα πρόσθετα έξοδα αμοιβής προσώπου, που θα φροντίζει τον τυφλό για την : α)Εξασφάλιση της πειθαρχίας στην τάξη και αυτό στις περιπτώσεις καθηγητών που διδάσκουν: β)Αγορά και συντήρηση ειδικού υλικού (μαγνητόφωνα, μαγνητοταινίες, ειδικές γραφομηχανές και ειδικό χαρτί). γ)Αγορά και μεταγραφή συγγραμμάτων στη γραφή Μπρέϊγ, τα οποία λόγω του αυξημένου κόστους παραγωγής και της ελαχίστης ζητήσεως είναι πολύ ακριβά. δ)Εύρεση απαραίτητου υλικού για σύνταξη παραδόσεων, ομιλιών, διαλέξεων και δημοσιευμάτων. ε)Συγγραφή και έκδοση πνευματικών έργων άρθρων και συγγραμμάτων. 8.Βάσει των πιο πάνω με στοιχεία α-δ δικαιολογητικών και της εκθέσεως της κοινωνικής λειτουργού εκδίδεται απόφαση του αρμόδιου Νομάρχη ή αναπληρωτού Νομάρχη Διαμερίσματος Νομού Αττικής για την αναγνώριση του δικαιώματος και την έγκριση της παροχής οικονομικής ενισχύσεως. Ε΄/Τρόπος πληρωμής οικονομικής ενισχύσεως. 9.Η πληρωμή της οικονομικής ενισχύσεως στους τυφλούς επιστήμονες που εγκρίνεται βάσει των διατάξεων του άρθρου 6 του Α.Ν. 421/37, αναθέτεται στα Δημόσια Ταμεία των οικείων Νομαρχιών και Διαμερισμάτων της Νομαρχίας Αττικής. 10.Η πληρωμή αυτή θα γίνεται, με εξουσιοδοτικούς πίνακες και ατομικά βιβλιάρια που θα συντάσσονται από τις Δ/νσεις ή Τμήματα Κοινωνικών Υπηρεσιών των αρμοδίων Νομαρχιών σύμφωνα με την διαδικασία που ορίζεται στις αποφάσεις μας καθώς και στις αποφάσεις του Υπουργού Κοινωνικών Υπηρεσιών «περί εφαρμογής προγράμματος παροχής χρηματικού βοηθήματος εις τυφλούς». ΣΤ΄/Γενικές και μεταβατικές διατάξεις 11.Η οικονομική ενίσχυση που εγκρίνεται με αυτή την απόφαση, δεν χορηγείται στους ασκούντες ασυμβίβαστα έργα προς την ειδική γνώση τους καθώς και στους τυφλούς δικηγόρους και ασκουμένους δικηγόρους που λαβαίνουν το ίδιο ποσό, βάσει των υπ’ αριθ. Δ3β/Οικ. 1545/73 (Φ.Ε.Κ. 671/1973, τ.Β΄) και Δ3β/Οικ. 1731/74 (ΦΕΚ 646/74, τ.Β΄) αποφάσεών μας. 12.Αυτοί που αναγνωρίζονται ως δικαιούχοι του επιδόματος που καθορίζεται με αυτήν εδώ την απόφαση, δεν δικαιούνται παράλληλα και του άλλου επιδόματος των πεντακοσίων δραχμών που δίνεται στους τυφλούς βάσει των διατάξεων του Νόμου 1904/51 και των σχετικών αποφάσεών μας «περί προστασίας και αποκαταστάσεως τυφλών», που εκδόθηκαν κατ’ εξουσιοδότηση του Νόμου αυτού. 13.Οι λεπτομέρειες για την εφαρμογή αυτής της αποφάσεως θα καθορισθούν με απόφαση του Υπουργού Κοιν. Υπηρεσιών.  Περί εγγραφής και μετεγγραφής τυφλών και βαρυκόων μαθητών εις τα Γυμνάσια βλ. εν Π.Δ. 672/1975 (τόμ. 32Α σελ. 350,60).   (Αντί για τη σελ. 76,09) Σελ.76,09(α) Τεύχος 775-Σελ.105 Τυφλοί 35.Β.γ.10    35.Β.γ.10 Τυφλοί     